Predkladacia správa

Vláda Slovenskej republiky  na základe výsledkov výberového konania a následného uznesenia vlády č. 574/2001 zo dňa 20. 6. 2001 vymenovala k 1. 7. 2001 na post splnomocnenca vlády SR na riešenie problémov rómskej národnostnej menšiny PhDr. Kláru Orgovánovú. V priebehu júla 2001 bol rozviazaný pracovný pomer s tromi pracovníkmi a jedna pracovníčka bola preradená na sekciu vládnej legislatívy ÚV SR. K zvýšeniu efektívnosti Sekretariátu splnomocnenca vlády SR bolo potrebné obsadiť post riaditeľa Sekretariátu, PR koordinátora, tri posty detašovaného pracoviska Sekretariátu v Prešove a zmeniť organizačnú štruktúru. Zlepšenie koordinácie medzi orgánmi štátnej správy predpokladá prijať štatút Splnomocnenca vlády SR pre rómske komunity.
Nový Štatút a organizačná štruktúra vychádza z odporúčaní Hodnotenia činnosti Sekretariátu splnomocnenca vlády SR na riešenie problémov rómskej národnostnej menšiny, ktoré vypracovalo Non – Profit Consulting, o.z. na základe zadania podpredsedu vlády SR pre ľudské práva, menšiny a regionálny rozvoj. Nový Štatút, na rozdiel od predchádzajúceho štatútu, predpokladá zriadenie medzirezortnej komisie, ktorej predsedá splnomocnenec vlády SR, spolurozhodovanie o použití finančných prostriedkov štátneho rozpočtu na riešenie záležitostí rómskych komunít, s cieľom zvýšiť koordináciu programov smerujúcich k zlepšovaniu postavenia rómskych komunít a rovnako koordináciu finančného krytia týchto programov, aby sa tak zabezpečila vyššia efektívnosť a spoločenská návratnosť vynaložených finančných prostriedkov. 
Nová organizačná štruktúra vytvára predpoklady na systematickú a komplexnú koordináciu programov a procesov vo všetkých smeroch zlepšovania postavenia rómskych komunít nielen na úrovni štátnych a samosprávnych orgánov, ale aj priamo v teréne. Vytvorenie a odborné obsadenie detašovaného pracoviska v Prešove zabezpečuje podporu splnomocnencovi vlády SR v rámci východoslovenského regiónu, najmä v oblasti získavania informácií z terénu a reflektovania efektívnosti jednotlivých vládnych opatrení, ktoré sa týkajú rómskych komunít (uvedené kapitálové výdavky – bod B.2.a) navrhovaného uznesenia – sa týkajú technického vybavenia detašovaného pracoviska a uvedené bežné výdavky – bod B.2.a) navrhovaného uznesenia – sa týkajú personálneho obsadenia tohto pracoviska). Štruktúra detašovaného pracoviska je súčasťou organizačnej štruktúry Sekretariátu splnomocnenca vlády SR pre rómske komunity. 
	Do organizačnej štruktúry Sekretariátu splnomocnenca vlády SR pre rómske komunity patria traja konzultanti Svetovej banky (koordinátor pre spoluprácu s MVO, projektový finančný koordinátor a asistentka splnomocnenca), ktorí sú financovaní z jej grantu do 30. apríla 2002. Od 1. mája 2002 budú v zmysle schváleného návrhu uznesenia (bod B.4. a bod B.5.) zamestnancami Úradu vlády SR. Tým sa ukončí personálne dobudovanie Sekretariátu splnomocnenca vlády SR pre rómske komunity s celkovým počtom 17 zamestnancov.
	Efektívna koordinácia programov v rómskych osadách (programy financované fondom PHARE, štátnym rozpočtom SR) si vyžaduje neustálu terénnu prácu priamo v týchto osídleniach. Návrh uznesenie vlády SR ukladá vedúcemu Úradu vlády SR nákup motorového vozidla (B.11.).